એવું કહેવાય છે કે વન્સ અ ટીચર, ઓલ્વેઝ અ ટીચર. શિક્ષકને ડ્રાયક્લીન કરો, પલાળો, ધૂઓ, નવડાવો કે તડકે સૂકવો એ શિક્ષક જ રહે છે. ચોકસાઈ એ કર્ણના કવચ-કુંડળની જેમ શિક્ષકની સાથે જોડાયેલી રહે છે. એમની ચોકસાઈને શસ્ત્રો છેદી શકતાં નથી, અગ્નિ બાળી શકતો નથી, જળ ભીંજવી શકતું નથી કે વાયુ સુકવી શકતો નથી. એટીએમ મશીનમાંથી પૈસા કાઢતી વખતે સ્ક્રીન ઉપર આવતું તમામ લખાણ પહેલાં વાંચવું જોઈએ અને બધા વિકલ્પો વાંચ્યા-સમજ્યા બાદ જ બટન દબાવવું, એવું શિક્ષક દૃઢપણે માનતા હોય છે. એટીએમ સ્ક્રીન પર આવતાં વિકલ્પોની જો હેતુલક્ષી પરીક્ષા થાય તો શિક્ષકોને ૧૦૦માંથી ૧૦૦ માર્ક મળે! બહુમાળી મકાનમાં લિફ્ટ એમને જવું છે એ માળે થઇને જશે કે કેમ એની ખાતરી કરશે પછી જ દાખલ થશે. લખેલું તપાસવું અને એની ખરાઈ કરી મૂલ્યાંકન કરવું એમના સ્વભાવમાં વણાયેલું હોય છે. અમે શોપિંગ મોલના પેમેન્ટ કાઉન્ટર ઉપર આંખે બેંતાલાં ચઢાવીને કોમ્પ્યુટર વડે બનાવેલા દોઢ હાથ લાંબા બિલનું ટોટલ ચેક કરી, નીચે માર્ક મુકીને સહી કરતા જોયા છે! દુનિયાને અસાધારણ લાગે એવી ચીવટાઈ શિક્ષકોમાં સાવ સામાન્ય છે.